google/wiki40b huggingface dataset:
På sporet (film)

Handling

Ethan Edwards (John Wayne) er på en manisk jakt etter sin niese Debbie (Natalie Wood), som ble kidnappet av comanche-indianere etter at resten av familien ble massakrert. Nevøen Martin (Jeffrey Hunter) følger ham på letingen, men det blir ikke uten konflikter. Martin er nemlig 1/8 indianer, og Ethan hater alt indiansk. Søket etter Debbie varer i fem år, og Ethans hevntørst øker stadig. Niesen blir etter hvert integrert i indianernes samfunn og blir dermed en del av onkelens hat.
VfL Bochum

Bundesliga (fotball)

VfL Bochum hadde en positiv utvikling gjennom 1960-tallet, noe som ble bekreftet med deltakelsen i finalen om DFB-Pokalen 1968, der man tapte mot 1.FC Köln. I 1971 rykket laget for første gang opp til Bundesliga.
Laget forble der i de neste 20 år, dog med en åttendeplass som beste resultat (sesong 1978/79). VfL Bochum ble betegnet som grå mus og samtidig «ikke nedrykkbar». Største suksess i denne tiden var deltakelse i finalen om DFB-Pokal i 1988, der man tapte mot Eintracht Frankfurt.
Mellom 1993 og 1997 rykket laget for første og andre gang ned og opp mellom 1. og  2.Bundesliga. I sesongen 1997/98 ble Bochum femte og kvalifiserte seg dermed for første gang til UEFA-cupen og kom til åttendedelsfinalen.
I årene 1999 til 2002 kom ned og opprykk nr. 3 og 4. I 2004 klarte man igjen å ble 5. og kvalifiserte seg igjen til UEFA-cupen, men hadde ikke særlig hell der og neste sesong endte igjen med nedrykk og igjen direkte opprykk. Mellom 2006 og 2010 forble VFL i 1. Bundesliga, men kjempet hele tiden mot nedrykk som ble et faktum i mai 2010.
Dugges Ale- och Porterbryggeri

Dugges Ale- och Porterbryggeri AB er et svensk mikrobryggeri i Landvetter i Västergötland som ble etablert av Mikael Dugge Engström i 2005.

Historie

Fram til vinteren 2010 brygget bryggeriet utelukkende overgjæret øl, ofte kraftig humlede, og gjerne med amerikanske humlesorter. Etter å ha kjøpt inn større lagringstanker begynte man da også med produksjon av lagerøl.
Bryggeriet har vunnet en rekke priser og utmerkelser, blant annet på Stockholm beer and whisky festival. Bryggeriet har siden 2008 også brygget folköl, som selges lokalt på restauranter og i dagligvarebutikker.
Etter at bryggeriet vokste ut av sine opprinnelige lokaler i Mölndal flyttet det i løpet av vinteren 2012 til større fasiliteter i Landvetter.
Arbeidsmiljøsenteret

Arbeidsmiljøsenteret er en norsk organisasjon opprettet i 1936, under navnet Vern og Velferd. Organisasjonen er en ideell medlemsorganisasjon som skal fremme et best mulig arbeidsmiljø i norske virksomheter. Hovedkontoret ligger i Oslo, men Arbeidsmiljøsenteret har også kontorer i Bergen og Trondheim. I 2016 er det Anders Folkestad (tidligere leder i Unio) som er styreleder. Kjetil A. Vedøy er direktør.
Arbeidsmiljøsenteret er bygd opp som en medlemsorganisasjon med ca. 600 offentlige og private virksomheter, konsern og organisasjoner som medlemmer. Senteret arrangerer Arbeidsmiljøkongressen i Grieghallen i Bergen, som er Nordens største HMS-konferanse. Kongressen varer i tre dager i oktober, og samler nær  1000 deltakere. Senteret arrangerer også Arbeidsmiljødagene i Trondheim over to dager, vanligvis i slutten av mai.
Organisasjonens første leder var Arnfinn Olsen. Organisasjonen skiftet navn fra Vern og Velferd til Arbeidsmiljøsenteret i 1983.
Arbeidsmiljøsenteret fikk tidligere statsstøtte for sitt opplysningsarbeid om HMS, helse og velferd, men er i dag en selvfinansierende organisasjon som gir opplæring, arrangerer konferanser og selger HMS og verneutstyr til offentlige og private virksomheter landet rundt.
Medlemsbedriftene i Arbeidsmiljøsenteret er en blanding av landets største foretak, SMB bedrifter, interesseorganisasjoner og offentlig forvaltning. Aktiviteten er fordelt på alle bransjer og geografiske tilhørigheter.  
Eksempler på medlemsbedrifter er: NCC Roads AS Oslo, Norad, Nor-Cargo AS, NORDOX AS, Snøgg AS, Skagerak Energi AS,  Riksrevisjonen, Det kongelige hoff, NAV, Studentsamskipnaden, Nasjonalbiblioteket, Landbruks- og matdepartmentet, Arbeidstilsynet, Redningsselskapet, Det norske teatret, Miljødirektoratet, Landsorganisasjonen, Luftfartstilsynet, Fürst Medisinsk Lab., Elkem ASA, Glava AS, DOF Subsea AS, Direktoratet for nødkommunikasjon, Rogaland fylkeskommune, TINE SA, Hennig Olsen Is AS, Tollpost Globe AS, Stavanger BHT AS, Statskog SF, TrønderEnergi AS, Mills DA, Comrod AS, Nidar AS, TrioVing AS, Petroleumstilsynet, Stamina Helse AS, UNIO, Statsbygg, Wärtsilä Norway AS, Univern AS, Yara Norge AS , Universitetet i Bergen, Universitetet i Stavanger, Skagerak Kraft AS, NOAH AS, Fiskeridirektoratet, Norsk Rikstoto, Gardermoen Fuelling, Neumann Bygg AS, Coca-Cola Enterprise, Oslo kommune,  HMS-faglig forum, Tryg Norge AS,
Gymnastikk under Panamerikanske leker 1963

Gymnastikk under Panamerikanske leker 1963. Gymnastikk var med som en av tjue sporter i de fjerde Panamerikanske leker som ble arrangert i São Paulo i Brasil fra 20. april til 7. mai 1963. Det ble kun konkurrert i turn med sju individuelle øvelser og en lagkonkurranse for menn og fem individuelle øvelser og en lagkonkurranse for kvinner. USA ble beste nasjon med ti gullmedaljer foran Canada med fire.
Barrett M82

Historie

Geværet ble designet i 1982, men ble ikke innført i USA før 1989. Det er i bruk av mange av verdens militære styrker, og kalles også Light Fifty på engelsk, etter kaliberets tommestørrelse (0,50"). Norges forsvar bruker en variant med den norske betegnelsen «12,7 mm materiellødeleggelsesrifle».
Opprinnelig var det to varianter: M82A1 med konvensjonell konstruksjon og M82A2 som var i bullpup-konfigurasjon. A2-varianten produseres ikke lenger.
Great Linford

Historie

Stedet heter Great Linford for å skille det fra den lille landsbyen Little Linford, som ligger i samme distrikt, men utenfor bygrensen. Navnet Linford ble antagelig til fordi det lå et krysningssted (engelsk ford) i elven Great Ouse der, hvor det vokste lind. I Domesday Book opptrer stedet under navnet Linforde.
Linford Manor, en herregård fra 1600-tallet, har i dag et kunstsenter i sidebygningene og et platestudio i hovedbygningen. Det er også bevart flere fattighus fra det 1600-tallet, som ble grunnlagt av sir William Pritchard. Sir William bodde der en periode, og er mest kjent for at han var president for St Bartholomew's Hospital i London. En annen kjent innbygger var dr. Richard Napier, som var sognets rektor (prest) og en kjent lege, astrolog og sjelesørger.
Sognekirken er viet til Apostelen Andreas, og ble bygget i 1215. Den er en vernet bygning i klasse II*.
Great Linford har to puber: The Nag's Head ved High Street (hovedgaten), og The Black Horse ved utkanten av landsbyen ved Grand Union Canal.
Pseudeuseboides

Utseende

En middelsstor, brunlig trebukk. Antennene er tynne og mye lengre enn kroppen. Pronotum er sylindrisk, dekkvingene jevnbrede med beige tegninger.

Levevis

Larvene lever inne i død ved.

Utbredelse

Arten lever i Laos.
Marked for Musikk

Marked for Musikk (MFM) er Norges eneste nasjonale visningsarena og møteplass for profesjonelle musikkproduksjoner rettet mot barn og unge i alderen 0-18 år, og blir arrangert i Larvik for 6. gang 20. - 22. oktober 2015. På Marked for Musikk får konsertarrangører fra blant annet kulturhus, litteraturhus, festivaler, Rikskonsertene og Den kulturelle skolesekken oppleve aktuelle og profesjonelle musikkproduksjoner for barn og unge, mens artister får vist seg frem for et relevant publikum og marked.
I 2014 spilte 75 norske og utenlandske artister fordelt på 26 produksjoner på scener i Kulturhuset Bølgen og Sliperiet.
Marked for Musikk arrangeres av Vestfold fylkeskommune, i samarbeid med Larvik kommune, og mottar støtte fra Norsk kulturråd. Formålet er å bidra til at flere barn og unge får tilgang til profesjonelle musikkopplevelser.
Rhodocharis

Utseende

En nokså liten (10-13 millimeter), bred trebukk. Som hos mange andre Anacolini ser kjønnene ganske ulike ut. Hannen har kraftig sagtakkede antenner, pronotum og scutellum er rødoransje, og dekkvingene er forkortede og dekker ikke hele bakkroppen eller flygevingene. På farge er de svarte med rødoransje rot. Hunnen er større, antennene er tynne og bare svakt sagtakkede, pronotum og scutellum er glinsende svarte, dekkvingene er normalt utviklede, okergule med en svart flekk i spissen. Hos begge kjønn er kroppen svært bred, dekkvingene omtrent dobbelt så brede som pronotum, med stumpvinklede "skuldre".  Beina er tynne og svarte, hos hannen er lårene røde i den innerste delen.

Utbredelse

Arten er utbredt i det sørlige Brasil (delstaten Rio de Janeiro
Bolgar (historisk by)

Bolgar er en historisk by i Tatarstan i Russland. Den var hovedstad i Volga-Bulgaria i middelalderen, og var senere blant de største byene i Den gylne horde.
Byen ble grunnlagt i det åttende århundre. Bolgar ble rasert av Timur Lenk i 1361, men ble senere gjenoppbygget. Med moskovittenes erobring av Kazan-khanatet på 1400-tallet ble byen innlemmet i Russland. Etter dette forsvant Bolgar gradvis.
Bolgar ble i 2014 oppført på UNESCOs verdensarvliste.
En småby i nærheten har siden 2002 hatt navnet Bolgar, oppkalt etter den historiske byen.
Tennhette

Tennhette eller perkusjonshette er den komponenten i en patron for skytevåpen som antenner kruttet.

Historie

Fenghetter som kunne avfyre kruttladninger har vært kjent siden midten av 1700-tallet, men disse var beregnet på å avfyres med strøm og var derfor ikke egent for skytevåpen. Den skotske presten Alexander Forsyth eksperimenterte på begynnelsen av 1800-tallet med knallkvikksølv som var følsomt for fysisk deformering, og tok patent på tennhetta i 1807. I begynnelsen ble oppfinnelsen bare brukt til sivil skyting, og det var først rundt 1830 perkusjonslåsen begynte å ta over for den eldre flintlåsen. Med den kom perkusjonshettene som var små runde hetter med en liten eksplosiv ladning.
Ladningen i Forsyths tennhetter var kjemisk ustabile stoffer som detonerte ved berøring. De første fenghettene var laget med en blanding av knallkvikksølv og kaliumklorat. Ved å slå på disse tennes ladningen, og er det krutt i kontakt med hetten vil kruttet antennes. En helt spesiell type tannhette ble laget til Sharps rifler, i form av en slags kraftige kruttlapper. Sharps hadde perkusjonslås, og kruttlappene lå i et lite kammer i mekanismen og ble matet fram av et tannhjul. Rundt 1850 kom de første patroner med integrert perkusjonshette, og rundt 1860 ble perkusjonslåsen utdatert, og perkusjonshettene fikk nytt navn; tennhette.

Design og virkemåte

Moderne tennhetter for skytevåpen er 4-6 mm i diameter. Når et tennstempel treffer tennhetten deformeres tennhetten og eksplosivene inni slås mot en del som kalles ambolt. Ladningen detonerer og antenner kruttet i patronen. Trykket stiger inne i patronen når kruttet brenner, og prosjektilet i patronen forlater patronen ut løpet.

Typer

Det er to forskjellige typer moderne tennhetter for patroner; Berdan og Boxer.
Den amerikanske offiseren Hiram Berdan fant opp Berdanhetten, og patentbeskyttet den i USA i 1866. Berdanhetten består av en hette/kopp med et trykkfølsomt eksplosivt stoff. Ved avfyring vil det eksplosive stoffet settes av ved at det blir knust mellom innsiden av hetten og en ambolt som er en del av hylsen. På to sider av ambolten er det et lite hull der flammen fra tennhetten går igjennom for å antenne kruttet i patronen. I motsetning til Berdanhetten har Boxerhetten ambolten integrert i tennhetten. Hylser beregnet for Boxerhetter har ett hull i senter av hylsen der flammen fra hetten ledes inn til kruttet. Boxerhetten ble oppfunnet av den engelske offiseren Edward Boxer som patentbeskyttet den i England i 1866 og i USA i 1869. Berdanhetter er enklere og billigere å produsere enn Boxerhetter, og de er derfor mye brukt i europeisk militær ammunisjon. I USA, og i sivil ammunisjon, er Boxerhetter enerådende. Hylser for Boxerhetter er lettere å lade om enn hylser for Berdanhetter fordi hullet i sentrum av hylsene gjør det enklere å dytte ut brukte tennhetter. Hylser beregnet for Berdanhetter kan modifiseres for bruk med Boxerhetter.

Bruk

Tennhetter brukes i patroner og granater, tidligere ble perkusjonshetter brukt også i landminer.
Fugleleiken (Råde)

Fugleleiken er med sine 84 meter det høyeste punktet på halvøya Henestangen i Råde kommune i Østfold.
I 2012 ble det bygd et 12 meter høyt utsiktstårn nord på toppen.
Tårnet ble offisielt åpnet 1. september 2012.
Fra tårnet kan man bl.a. se Oslofjorden, Vestfold, Skrimfjella, Nystulnuten og Gråfjell på Blefjell, Vansjø, Hurumlandet, Gyrihaugen, Tryvannstårnet og Danserfjella.
Villa Otium

Navnet

Navnet på villaen er latinsk. Villa betyr «gård» og otium betyr fritid eller letthet, og henspiller på hageområdet som ligger rundt villaen. Dette er i dag bare en fjerdedel av hva det opprinnelig var.

Bygningshistorie

I dag er villaen residens for Amerikas forente staters ambassadør til Norge. USAs regjering kjøpte den i 1924 for 125 000 dollar, den største sum USA til da hadde betalt for en eiendom i utlandet.
Youyang

Youyang (kinesisk: 酉阳土家族苗族自治县; pinyin: Yǒuyáng tǔjiāzú miáozú Zìzhìxiàn) er et autonomt fylke for tujia- og miaofolk i byprefekturet Chongqing i Folkerepublikken Kina. Arealet er på 5 173 km².
Befolkningen var på 717 388 innbyggere i 1999, og 750 000 i 2004.

Kulturminner

Hjemstedet til den kommunistiske revolusjonsmartyren Zhao Shiyan (Zhao Shiyan guju, 赵世炎故居) ble i 2001 oppført på Folkerepublikken Kinas liste over kulturminner.

Samferdsel

Kinas riksvei 319 fører gjennom byprefekturet. Riksveien begynner i Xiamen løper nordvestover gjennom provinsene Fujian, Jiangxi, Hunan og Chongqing, til den ender opp i Chengdu, hovedstaden i provinsen Sichuan.
Nordlandsforskning

Historie

Forskningsinstituttet Nordlandsforskning ble opprettet i 1979 og var de førte 30 årene eid av Nordland fylkeskommune under stiftelsen Nordlandsforskning. 1. januar 2010 ble de et aksjeselskap eid av Universitetet i Nordland og da overført fra Stiftelsen Nordlandsforskning (49%) til Nordlandsforskning AS (51%). Instituttet Nordlandsforskning har vokst regelmessig i samsvar med skolen ettersom de fikk høgskole, handelshøgskole og universitetsstatus. Nordlandsforskning er i dag et av 11 regionale institutter. Selv om Nordlandsforskning er et mindre institutt i forhold til noen andre norske institutter, er de likevel veldig synlige i forskningsmarkedet. 
Deres så langt største prosjekt er «Det nye barnevernet», et prosjekt med familien i fokus, og innovativ praksis i hjemmet.
Las Posadas

Las Posadas er en ni dager lang tradisjon med opphav i Spania, som spredte seg til og fikk sin konkrete form i Mexico, så til Guatemala, Honduras, Guatemala, El Salvador, Nicaragua, Costa Rica (alt dette del av Nueva España, og til Panama og deler av det sørvestlige USA,, og varer fra 16. til 24. desember og finner sted om kveldene (rundt klokken 20.00 eller 22.00).
Man feirer med lys, og sang.

Bakgrunn

Røttene er romersk-katolske, men også protestanter feirer. Tradisjonen anses ha oppstått i 1500-tallets Mexico. Det anses å ha begynt som en blanding av spansk katolisismes adventstradisjoner og aztekenes desemberfeiring til minne av menneskeguden Huitzilopochtlis fødsel.
Det var misjonærer fra augustinerordenen som i det øyemed å bringe indianerne til omvendelse grep fatt i og omfortolket skikker som allerede fantes, og omformet dem med kristent innhold.
Tidsrommet ble fiksert slik at det passet på den katolske liturgiske periode som er en særlig «innspurt» mot julefesten, i verdensomspennende katolisisme liturgisk markert med O-antifonene og i den tidligere spanske koloni Filippinene kommer til uttrykk i Simbang Gabi, og i Colombia og omliggende land markeres med deres Novena de Aguinaldos.
Josh Dubovie

Bakgrunn

Han vokste opp i Laindon i Essex og startet med lokalteater som niåring. Da han var 15 år, spilte han i en skoleoppsetning av Les Misérables. Han tok senere sangtimer og studerte senere musikkteknologi, drama og engelsk litteratur ved The Billericay School. I 2008 vant han en blues-talentkonkurranse, samt flere andre lokale talentkonkurranser. I 2010 ble han plukket ut til å delta i BBCs Your Country Needs You – Storbritannias svar på Melodi Grand Prix. Han vant konkurransen med låten «That Sounds Good to Me» av Mike Stock, Pete Waterman og Steve Crosby.
Gjennom seieren representerte han deretter Storbritannia i Eurovision Song Contest 29. mai samme år. Finalen ble arrangert i Telenor Arena på Fornebu, og Dubovie endte til slutt på sisteplass blant 25 deltakere. Dette var Storbritannias andre sisteplass i konkurransen. Sangen ble senere kåret til den dårligste britiske sisteplassen noensinne. Sangen tok seg heller ikke inn på topp 100 på den britiske singellisten – som et av få britiske Eurovision-bidrag. 
Etter Eurovision dukket han sporadisk opp i mindre tv-show og konserter, og i 2013 prøvde han seg på nytt som soloartist under artistnavnet Josh James. Musikkstilen skiftet fra pop i retning av R'n'B og dance. Navnebyttet var også et forsøk på å fjerne seg fra Eurovision-stempelet han fikk etter deltakelsen tre år tidligere. Tross relanseringen har han hatt liten suksess i den britiske musikkbransjen.
Gnomini

Utseende

Middelsstore til nokså store, mer eller mindre mørkbrune trebukker med lange antenner. Slektene ser noe ulike ut. Slekten Gnoma utmerker seg ved at pronotum er svært langt og smalt, nærmest rørformet. Imantocera kan kjennes på en kraftig dusk av stive, mørke hår omtrent midt på antennene, slekten Psectrocera har to slike dusker på hver antenne.

Utbredelse

Gruppen er utbredt i Sørøst-Asia og Australia.
Intervall (grafteori)

Et intervall, I(h), i en rettet graf er innen grafteori en maksimal undergraf med en enkel inngang hvor h er den eneste inngangen til I(h) og alle lukkede stier i I(h) som inneholder h. Intervaller ble beskrevet i 1976 av Frances E. Allen og John Cocke. Intervallgrafer er integrerte i enkelte algoritmer som benyttes av kompilatorer, særlig i dataflytanalyser.
Den følgende algoritme finner alle intervallene i en graf som består av N toppunkter og inngangspunkt n₀, og med funksjonene pred(n) og succ(n) som returnerer listen over henholdsvis forgjengere og etterfølgere av en gitt node n.

   H = { n0 }                               // Initialize work list
   while H is not empty
       remove next h from H     
       create the interval I(h)
       I(h) += { h }
       while ∃n ∈ { succ(I(h)) — I(h) } such that pred(n) ⊆ I(h)
           I(h) += { n }
       while ∃n ∈ N such that n ∉ I(h) and    // find next headers
             ∃m ∈ pred(n) such that m ∈ I(h)
           H += n  
Algoritmen partisjonerer grafen opp i intervaller.
Seiling under Sentralamerikanske og karibiske leker 1982

Seiling under Sentralamerikanske og karibiske leker 1982. Seiling var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var fjerde gangen som seiling var med i de sentralamerikanske og karibiske leker. Det ble konkurrert i fire klasser, kun for menn. Cuba ble beste nasjon med tre gullmedaljer foran De amerikanske Jomfruøyer med en.
Dagfinn Hjertenes

Bakgrunn og yrkeskarrière

Han hadde handelsskole fra 1961, Befalsskolen for Infanteriet i Nord-Norge fra 1963, Bankakademiet og diverse kurs fra Forsvaret og bankvirksomhet. Hjertenes var sersjant/fenrik i Brigaden i Nord-Norge i 1964, kontorarbeider og skipsmegler i Florø 1965–1966, medarbeider i Den Vestenfjeldske Creditreformforening i Bergen 1968–1969, medarbeider ved Arna trygdekontor i 1968, bankassistent i Bergens Kreditbank 1969–1972, distriktskonsulent i Sogn og Fjordane Sparebanklag 1972–1979, banksjef ved Den norske Creditbanks filial i Florø 1986–1987, selvstendig næringsdrivende 1994–1996 og næringssjef i Flora kommune 1996–2001.
Hans styreverv i næringslivet inkluderte blant annet styreformann i Botnaneset Industriselskap 1981–2000, formann i Norsk Petroleumsforenings avdeling i Sogn og Fjordane 1986–1998, medlem av Saga Petroleums bedriftsforsamling 1988–1999, styremedlem i Firda Billag 1989–2006, styreformann i Vestnes Innredning 1998–2006 og styremedlem i Fylkesbaatane i Sogn og Fjordane 2000–2004.

Politisk og organisatorisk arbeid

Hjertenes var politisk aktiv for Høyre i mange år, og var formann i Florø og omegn Unge Høgre 1958–1962, sekretær i Sogn og Fjordane Unge Høgre 1960–1962, formann i Sogn og Fjordane Unge Høyre 1965–1968, organisasjonssekretær i Hordaland Høyre 1967–1968, formann i Askøy Høyre 1968–1972, ordfører i Flora 1980–1985 og 1988–1989, styremedlem i Florø Høyre 1976–1990, innvalgt på Stortinget fra Sogn og Fjordane 1989–1993, styremedlem i Sogn og Fjordane Høgre fra 1989, medlem av Høyres sentralstyre 1990–1992 samt formann i Flora Høgre 1990–1996. På Stortinget var han medlem av Energi- og industrikomiteen 1989–1990 og Forsvarskomiteen 1990–1993. Han var en sterk pådriver for å få lagt oljevirksomhet til hjembyen, noe som også ble en realitet, og ble ellers beskrevet som svært omgjengelig og en dyktig problemløser.
Ellers hadde han tillitsverv som formann i Sportsklubben Djerv 1970–1972, formann i Sogn og Fjordanes regionale høgskolestyre 1983–1989, formann i Sogn og Fjordane idrettskrets 1994–2003  samt ombudsmann for Forsvaret og for sivile vernepliktige 2002–2006.
Farmakologi

Farmakologi, (gresk: pharmacon – legemiddel, logos – vitenskap) er læren om effektene av kjemiske substanser i levende systemer. Fagfeltet omfatter legemidlers sammensetning, egenskaper, interaksjoner, toksikologi og ønskede effekter som kan forebygge, lege eller lindre sykdom, symptomer, skade eller smerte hos mennesker og dyr.
Farmakogenetikk er studien av genetisk respons fra legemidler, dvs genetisk betinget legemiddeleffekt. Opprinnelig fokuserte farmakogenetikk på idiosynkratisk respons, hvor påvirkede individer viste abnormal respons av en gruppe legemidler. Den om handler nå bredere responser på grunn av større genetisk basis.Farmakogenomikk slekter på farmakogenetikk og omhandler hvordan genetisk informasjon kan brukes av valg av legemiddel på individuelt plan.
Man skiller mellom hvordan kroppen tar opp og hvordan legemidlet påvirker kroppen. Farmakokinetikk er læren om «hva gjør kroppen med legemidlet» og farmakodynamikk er «hva gjør legemidlet med kroppen».
Legemidler må godkjennes av et myndighetsorgan i det enkelte land, som det amerikanske Food and Drug Administration eller det norske Statens legemiddelverk, før de kan få markedsføringstillatelse.

Utvikling og klinisk utprøving av legemidler

Hvis den kjemiske strukturen til et legemiddel blir forandret marginalt kan det resultere i effekten blir forandret mer eller mindre. Når grunnsubstansen forandres kalles de kjemiske forandringene for analoger, og de framstilles for å finne den substansen som har maksimal effekt. Dette heter i legemiddelutviklingen for pre-klinisk og tar mange år og er ressurskrevende. Disse nye analogene må bli utviklet for å bestemme hvor trygg medisinen er for mennesker, dens stabilitet og hvordan det skal administreres.
Etter at analogene har blitt fremstilt må de sikkerhetstestes på dyr og senere i kliniske utprøvinger på mennesker. Denne fasen kan ta opp til seks år. På grunn av den lange utviklingstiden for legemidler kommer kun ett av 5000 potensielle legemidler på markedet.

Godkjenning og sikkerhet

I EU er EMA ansvarlig for retningslinjer for godkjenning av legemidler, hvilket som gjelder i alle EU-land. Et legemiddel som blir godkjent av EMA blir automatisk godkjent for salg i samtlige EU-land. Dette gjelder også for Norge og Statens legemiddelverk er ansvarlig for godkjenning. Alternativt et legemiddel som får markedsføring i et EU-land, av den aktuelle legemiddelmyndigheten, blir automatisk godkjent i alle andre EU-land.
Potensielle legemidler må ha gjennomgått en omfattende sikkerhetstudier på dyr og frivillige forsøkspersoner innen legemiddelet kan få godkjenning. En søknad kan ta opp til flere år om det finnes brister i de studiene som er gjort.
Vågsvær

Vågsvær er et fraflyttet fiskevær sør for Sula i Frøya i Trøndelag.